2013.gada 29.maijā Rīkojums Nr.216

Rīgā (prot. Nr.32 22.§)

**Grozījumi Mātes un bērna veselības uzlabošanas plānā 2012.–2014.gadam**

1. Izdarīt Mātes un bērna veselības uzlabošanas plānā 2012.–2014.gadam (apstiprināts ar Ministru kabineta 2012.gada 19.jūnija rīkojumu Nr.269) šādus grozījumus:

1.1. papildināt informatīvās daļas 7.nodaļu ar 1.1.5.apakšpunktu šādā redakcijā:

|  |  |  |  |  |  |
| --- | --- | --- | --- | --- | --- |
| "1.1.5. Precizēt grūtnieču aprūpes kārtību, tai skaitā paredzot papildu izmeklējumus (ehokardiogrāfija auglim, atkārtota asinsgrupas piederības noteikšana) riska grupas grūtniecēm | 2013.gada 1.maijs | VM | NVD | Izdarīti grozījumi MK 2006.gada 25.jūlija noteikumos Nr.611 "Dzemdību palīdzības nodrošināšanas kārtība", precizējot grūtnieču aprūpes kārtību un nosakot papildu izmeklējumus (ehokardiogrāfija auglim, atkārtota asinsgrupas piederības noteikšana) riska grupas grūtniecēm | Esošā valsts finansējuma ietvaros apakšprogrammā 33.01.00." |

1.2. izteikt informatīvās daļas 7.nodaļas 1.6.1.apakšpunktu šādā redakcijā:

|  |  |  |  |  |  |
| --- | --- | --- | --- | --- | --- |
| "1.6.1. Iekļaut visas grūtnieces augsta riska grupā brīvprātīgai  vakcinācijai pret gripu un nodrošināt vakcīnas cenas kompensāciju 50 % apmērā no valsts budžeta līdzekļiem | 2012.gada 30.decembris,  2013.gada 30.decembris,  2014.gada 30.decembris | VM | NVD  SPKC | Samazinās grūtnieču saslimstība ar gripu. Grūtnieču mirstības no gripas rādītājs ir 0 (izdarīti grozījumi MK 2006.gada 31.oktobra noteikumos Nr.899 "Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība", 1.pielikumā iekļaujot jaunu pacientu grupu diagnozei Z25.1, nosakot, ka šajā gadījumā uz īpašās receptes jānorāda gan kods Z25.1, gan Z33 *Esoša grūtniecība*) | Nepieciešams papildu finansējums no valsts budžeta līdzekļiem, kopā 17 496 Ls, apakšprogrammā 33.03.00.:  2012.gadā – 5 832 Ls;  2013.gadā – 5 832 Ls;  2014.gadā – 5 832 Ls.  Prognozējamais grūtnieču skaits gadā – 2 400 (12 % no kopskaita).  Vienas vakcīnas cena – 4,86 Ls (cena ir iegūta no kompensējamo zāļu saraksta (4,57 Ls), to papildinot ar vakcinācijas (vakcīnas ievadīšana ādā, zemādā un muskulī) tarifu, kurš apstiprināts ar MK 2006.gada 19.decembra noteikumiem Nr.1046 "Veselības aprūpes organizēšanas un finansēšanas kārtība").  Papildu līdzekļi gadā:  2,43 Ls × 2 400 = 5 832 Ls.  Tā kā vakcināciju veic II pusgadā, arī 2012.gadam nepieciešami līdzekļi pilnā apmērā." |

1.3. izteikt informatīvās daļas 1.7.2.apakšpunkta piektās ailes tekstu šādā redakcijā:

"Izdarīti grozījumi MK 2006.gada 19.decembra noteikumos Nr.1046 "Veselības aprūpes organizēšanas un finansēšanas kārtība", nosakot, ka ģimenes ārsta praksē jānodrošina vecāku apmācība par bērnu kopšanu un drošību ģimenē".

2. Veselības ministrijai nedēļas laikā iesniegt precizēto plānu Valsts kancelejā.

Ministru prezidents Valdis Dombrovskis

Veselības ministre Ingrīda Circene